Drie vas wat hulle as metropolisie voordoenDie EMPD-uniforms wat in die verdagtes se besit gevind is. (Foto: Verskaf) Drie mans, onder wie ’n Zimbabwiese burger, is Woensdag op die R562 in Midrand, Gauteng, in hegtenis geneem nadat hulle hulself as beamptes van die Ekurhuleni-metropolisie (EMPD) voorgedoen het. Sello Maremane, woordvoerder van die Gautengse verkeerspolisie, sê lede van die Gautengse verkeerspolisie was Woensdagoggend besig met ŉ roetine-padondersoek toe hulle ŉ verdagte wit Nissan NP 300 opgemerk het. Die lede het die verdagte voertuig voorgekeer en die lisensieskyf nagegaan. Die lisensieskyf was verdag en die insittendes van die Nissan is gevra om uit die voertuig te klim sodat die voertuig deursoek kon word. Dit is toe dat die beamptes opmerk dat een van die insittendes, ’n Zimbabwiese burger, geklee is in ’n EMPD-uniform. Die beamptes het die mans ondervra en vasgestel dat hulle nié beamptes van die EMPD is nie. Die drie het in die stadium omkoopgeld van R20 000 aangebied om inhegtenisneming te ontduik. Die verdagtes is egter op die plek in boeie geslaan en na die Midrand-polisiestasie geneem. Maremane sê twee volledige stel EMPD-uniforms, EMPD-stewels, drie verkeersbeampte-reflektiewe baadjies, tien steursenders, ŉ motorbattery, ’n panga, vier selfone en ŉ replika van ŉ Z 88/Beretta 9 mm- vuurwapen is tydens die inhegtenisneming in die verdagtes se motor gevind. Die verdagtes, onderskeidelik 34, 41 en 45, sal Donderdag in die landdroshof in Midrand verskyn op aanklagte wat verband hou met die onwettige besit van ongelisensieerde vuurwapens en ammunisie, die nabootsing van ŉ wetstoepasser, korrupsie en die besit van steursenders. “Die Gautengse verkeerspolisie wil die publiek waarsku dat dit onwettig is om voor te gee jy is ŉ wetstoepasser,” sê Maremane. “Die Gautengse verkeerspolisie wil ook die strafregstelsel aanspoor om hierdie soort misdadigers ŉ strenger vonnis op te lê aangesien hulle die reputasie van hardwerkende wetstoepassers in die provinsie skade aandoen.”